Helseministeren: - Dette er ingen mistillit
Av Øyvind Gustavsen og Astrid Helen Holm Mandag ble hele styret i Helse Midt skiftet ut. Tirsdag ble syv av ni styremedlemmer i Helse Sør-Øst skiftet ut. I tillegg er to styremedlemmer skiftet ut i både Helse Nord og Helse Vest mandag og tirsdag.Likevel avviser ministeren at det ligger noen dramatikk i utskiftningene. - Dette er ikke dramatisk og ingen mistillit til enkeltpersoner er inne i bildet. Mange som skiftes ut er dyktige personer jeg verdsetter høyt. Når noen faller fra det gamle styret, har det vært en kabal som må gå opp, sier hun til VG. - Hva konkret gjør at du ikke hadde tro på de styrene hvor du har gjort de største utskiftningene, nenmlig Helse Sør-Øst og Helse Midt? - At du velger de styrene du har mest tro på, betyr ikke at du ikke har tro på på andre. Det er slik at når noen faller fra i en kabal, og i begge tilfeller var det styreleder som først falt fra, er det naturlig å se på hvordan du da skal sette sammen det nye styret, utifra den nye styrelederen, kompetanse og representasjon i regionen. - Så det ligger ingen mistillit til de styremedlemmene som blir byttet ut, bak din avgjørelse? - Nei, nei. Det ligger ingen mistillit til de styrene bak. Sammensetningen av styrene i helseforetakene vurderes annethvert år. Strøm-Erichsen mener det er «et sett med tilfeldigheter» som forklarer at endringene er så omfattende i denne runden. - Jeg har satt sammen det styret jeg har størst tro på. Da er det blitt lagt vekt på hvem som jobber best sammen, hvem som utfyller hverandre og har best kompetanse med hver sine samfunnsbakgrunn, sier hun.Professor i helseøkonomi ved NTNU, Jon Magnussen, mener helseministeren flekser politiske muskler ved å bytte ut så mange styremedlemmer. - Dette er et uttrykk for en sterk eierpolitikk. Det har i debatten vært etterlyst en mer aktiv rolle fra helseministeren. Nå viser hun i det minste handlekraft, sier han.- Hvilke utfordringer ligger i å fjerne så mange styremedlemmer på en gang? - Du får lite kontinuitet i styrene. Men det er vel heller ikke noe hun ønsker. Hun ønsker å starte med blanke ark, sier Magnussen. Han understreker at de nye styremedlemmene trolig står foran en «heftig opplæringsperiode.» - Det krever høy kompetanse å sitte i et styre, og de nye medlemmene har mye å lære den nærmeste tiden.
Helseminister Anne-Grete Strøm-Erichsen har skiftet ut 20 av 36 styrerepresentanter i de fire norske helseforetakene. - Udramatisk, sier hun.